**CANLLAWIAU**

Mae hwn yn grant i roi cymorth ariannol i fusnesau sydd newydd gael eu sefydlu ar sail hunangyflogedig, sy’n wynebu heriau gweithredol ac ariannol o ganlyniad i’r argyfwng COVID-19.

**GRANT I FUSNESAU NEWYDD – DIBEN Y GRANT**

Diben y grant yw cynorthwyo busnesau newydd eu sefydlu drwy roi cymorth uniongyrchol gyda eu llif arian i’w helpu i oroesi canlyniadau economaidd yr argyfwng COVID-19. Nod y grant yw ategu mesurau eraill ar gyfer ymateb i COVID-19 i helpu busnesau, mentrau cymdeithasol a sefydliadau elusennol yng Nghymru.

**BUSNES CYMRU**

Mae Busnes Cymru yn darparu cymorth wedi’i deilwra ar gyfer busnesau newydd a busnesau micro, bychan a chanolig yng Nghymru. Gall y gwasanaeth eich helpu i ddeall eich anghenion a darparu pecynnau cymorth wedi eu teilwra, gan gynnwys mynediad at offerynnau ar-lein, gweithdai, cynghorwyr arbenigol a mentoriaid. Yn ogystal â gweithio gyda chi i lunio diagnostig busnes a chynllun gweithredu, gall ein cynghorwyr hefyd ddarparu cyngor ariannol wedi’i dargedu a chael mynediad at gymorth arall a allai fod o fudd ichi.

Pan fydd y grant wedi cael eu dyfarnu caiff ymgeiswyr gofrestru ar gyfer cymorth gyda Busnes Cymru. **Rhaid** i ymgeiswyr llwyddiannus gofrestru ar gyfer cymorth gyda Busnes Cymru unwaith y bydd y grant wedi cael ei ddyfarnu.

I gael rhagor o wybodaeth ewch i <http://www.businesswales.gov.uk>.

**GRANT I FUSNESAU NEWYDD – PWY GAIFF WNEUD CAIS?**

Mae grant o £2,500 ar gael i helpu busnesau newydd eu sefydlu yr effeithiwyd arnynt gan yr argyfwng COVID-19.

Dim ond busnesau sy’n bodloni’r meini prawf canlynol sy’n gymwys i wneud cais:

* Dyddiad dechrau masnachu rhwng 1 Ebrill 2019 a 1 Mawrth 2020
* Trosiant blynyddol a ragwelir o lai na £50,000
* Ddim yn derbyn Cymorth Incwm i’r Hunangyflogedig, y Cynllun Cadw Swyddi drwy gyfnod y Coronafeirws, y Gronfa Cadernid Economaidd neu’r cynllun grantiau Covid-19 i fusnesau sydd wedi cofrestru i dalu ardrethi busnes yng Nghymru
* Rhaid bod y busnes yn gweithredu yng Nghymru
* Rhaid i fusnesau fod ag o leiaf **un** o’r canlynol
	+ Cyfeirnod Unigryw Trethdalwr (UTR) gan CThEM
	+ Rhif Cofrestru TAW neu Dystysgrif Eithrio o TAW
	+ Gohebiaeth ysgrifenedig yn cadarnhau bod y busnes wedi’i gofrestru gydag CThEM
* Wedi gweld trosiant yn gollwng mwy na 50% o ganlyniad i’r argyfwng COVID-19 rhwng mis Ebrill a mis Mehefin 2020
* Rhaid i fusnesau sy’n derbyn cymorth geisio cadw eu cyflogeion am 12 mis
* Ni chaiff unrhyw fusnes wneud mwy nag un cais
* Bydd angen i fusnesau ddarparu
	+ Tystiolaeth adnabod (un o’r canlynol)
		1. Trwydded yrru-lun y DU neu’r Ardal Economaidd Ewropeaidd
		2. Pasbort cyfredol wedi’i lofnodi
		3. Tystysgrif Geni wreiddiol
	+ Tystiolaeth o gyfeiriad y busnes (un o’r canlynol)
		1. Bil y Dreth Gyngor
		2. Bil cyfleustodau
		3. Gohebiaeth ysgrifenedig yn cadarnhau bod y busnes wedi’i gofrestru gydag CThEM
	+ Tystiolaeth o fasnachu gweithredol hyd at 17 Mawrth 2020
		1. Bydd angen darparu cyfriflen banc

Mae’r grant ar gael i fusnesau newydd eu sefydlu **nad ydynt yn gymwys** ar gyfer y Grant Ardrethi Busnes, y Cynllun Cymorth Incwm i’r Hunangyflogedig, y Cynllun Cadw Swyddi drwy gyfnod y Coronafeirws na’r Gronfa Cadernid Economaidd.

**Nid yw** perchnogion ail gartrefi sydd â chytundebau tenantiaeth byr neu hir **yn gymwys** ar gyfer y grant hwn.

**GRANT I FUSNESAU NEWYDD – AM FAINT Y CEWCH CHI WNEUD CAIS?**

Mae grant o £2,500 ar gael fesul busnes, i roi cymorth uniongyrchol gyda llif arian i helpu busnesau i barhau i fod yn solfent pan fydd masnachu wedi cael ei rwystro.

Mae angen i fusnesau ddangos y byddai hyfywedd y fenter o dan fygythiad heb y cymorth grant, ac amlinellu pam.

Bydd pob cais yn cael ei ystyried yn unigol, a’r Awdurdod Lleol fydd â’r disgresiwn llwyr i dalu’r grant – yn unol â’r meini prawf a amlinellir yn y canllawiau hyn.

**GRANT I FUSNESAU NEWYDD – SUT I WNEUD CAIS**

Gall busnesau wneud cais am y grant drwy ddefnyddio Gwiriwr Cymhwysedd y Gronfa Cadernid Economaidd ar wefan Busnes Cymru yn <https://fundchecker.businesswales.gov.wales/cy>. Os ydych yn gymwys byddwch yn cael eich cyfeirio at wefan eich awdurdod lleol lle byddwch yn gallu cael mynediad at y ffurflen gais ar-lein **neu** byddwch yn gallu lawrlwytho’r ffurflen gais (nodwch y ddolen i’r cais), cwblhewch yr holl feysydd y gofynnwyd amdanynt ac e-bostiwch i business.services@newport.gov.uk ynghyd â'r dogfennau tystiolaeth gofynnol.

Derbynnir tystiolaeth ar ffurf dogfennau a ffotograffau wedi eu sganio at y diben hwn.

Bydd y Grant i Fusnesau Newydd yn agor ar 29 Mehefin 2020 ac yn parhau nes bod yr holl gronfa wedi cael ei defnyddio. Mae 2,000 o grantiau ar gael ledled Cymru, a bydd ceisiadau’n derbyn sylw ar sail **y cyntaf i’r felin**. Mae’n bosibl y bydd hyn yn golygu na fydd rhai ceisiadau sydd wedi eu cyflwyno’n cael eu gwerthuso, os yw’r holl gronfa wedi cael ei defnyddio.

Mae gan yr Awdurdod Lleol ddisgresiwn llwyr i bennu hyd a thelerau’r gronfa.

**GRANT I FUSNESAU NEWYDD – CANLLAWIAU AR GWBLHAU’R FFURFLEN**

**Adran 1** – **Eich manylion personol**

Mae’r adran hon yn gofyn am wybodaeth amdanoch chi, ‘yr ymgeisydd’.

**Adran 2 – Gwybodaeth am eich busnes**

Mae’r adran hon yn gofyn am wybodaeth am eich busnes. Gwnewch yn siŵr bod y manylion yn yr adran hon yn gywir ac yn gyflawn. **Ni** fydd ffurflenni sy’n cynnwys data anghyflawn neu anghywir yn cael eu prosesu.

**Cymorth De Minimis**

Rhaid ichi ddatgan os ydych wedi derbyn unrhyw Gymorth Gwladwriaethol De Minimis yn ystod y tair blynedd ariannol ddiwethaf (h.y. yn y flwyddyn ariannol gyfredol a’r ddwy flynedd ariannol flaenorol), ynghyd â’r swm a dderbyniwyd a manylion y corff dyfarnu.

***Beth yw Cymorth De Minimis?***

Er mwyn lleihau gwrthdroad cystadleuaeth i’r lefel isaf posibl, mae’r Comisiwn Ewropeaidd yn pennu terfyn ar faint o gymorth y ceir ei roi i sefydliadau sy’n gweithredu mewn marchnad gystadleuol.  Dan reoliad 1407/2013 yr UE (rheoliad Cymorth De Minimis) fel y’i cyhoeddwyd yng Nghyfnodolyn Swyddogol yr Undeb Ewropeaidd 24/12/2013 mae’r cymorth yn gymorth de minimis. Mae terfyn o €200,000 (€100,000 ar gyfer gweithrediadau y sector cludo nwyddau ar y ffordd) ar gyfer yr holl gymorth de minimis a ddarperir i un sefydliad dros gyfnod o dair blynedd ariannol (h.y. y flwyddyn ariannol bresennol a’r ddwy flynedd ariannol flaenorol). Bydd unrhyw gymorth de minimis a ddarperir i chi o dan y gwasanaeth hwn yn berthnasol. Rhowch wybod i ni nawr am unrhyw gymorth de minimis arall a dderbyniwyd yn ystod y flwyddyn ariannol bresennol a’r ddwy flynedd ariannol flaenorol, gan y bydd angen i ni sicrhau na fydd ein cymorth ni, ar ôl ei ychwanegu at yr hyn a gafwyd eisoes, yn fwy na’r trothwy o €200,000 (€100,000 ar gyfer gweithrediadau y sector cludo nwyddau ar y ffordd) dros y 3 blynedd ariannol ddiwethaf. Mae’r cymorth yn cynnwys nid yn unig grant ond hefyd cymorth megis gwasanaethau cynghori am ddim neu â chymhorthdal, cyngor marchnata etc. Os oes gennych unrhyw amheuaeth o ran a yw’r cymorth a dderbyniwyd eisoes yn cyfrif fel cymorth de minimis dylech ei gynnwys.

**Adran 3 – Effaith COVID-19 ar eich busnes**

Mae angen inni ddeall sut mae’r argyfwng COVID-19 wedi effeithio arnoch chi a’ch busnes. Wrth gwblhau’r adran hon gofynnir ichi roi cymaint o fanylder ag y bo modd, i’n helpu ni i ddeall pan mae angen cymorth arnoch drwy’r cyllid grant hwn.

Bydd angen ichi ddangos bod yr argyfwng COVID-19 wedi tarfu ar weithrediadau eich busnes, a’ch bod yn wynebu heriau gweithredol ac ariannol o ganlyniad i’r argyfwng. Bydd rhaid ichi ddangos bod eich trosiant wedi gostwng 50% neu fwy drwy eich cyfriflenni banc.

**Adran 4 – Manylion Bank**

Rhowch fanylion eich cyfrif banc busnes gan y bydd wybodaeth hon yn cael ei defnyddio i wneud y taliad grant i chi – gwnewch yn siŵr bod y manylion hyn yn gywir

**Adran 5 – Datganiadau**

Darllenwch y datganiadau’n ofalus a thiciwch y blychau i gadarnhau eich bod yn deall ac yn derbyn y datganiadau.

Mae’n bwysig iawn eich bod wedi darllen a deall y ddogfen ganllawiau hon.

Pan fyddwch wedi cwblhau eich cais, anfonwch y ffurflen gais, ynghyd â’r dystiolaeth y gofynnwyd amdani, at eich Awdurdod Lleol yn y cyfeiriad ar dudalen 5.

**RHESTR WIRIO**

Rhaid anfon tystiolaeth adnabod, tystiolaeth o gyfeiriad eich busnes a thystiolaeth bod y busnes yn masnachu’n weithredol gyda’ch ffurflen gais ar ôl ei chwblhau, fel y nodir ar dudalen 2 o’r ddogfen hon.

**GRANT I FUSNESAU NEWYDD – BETH SY’N DIGWYDD AR ÔL I’R CAIS GAEL EI DDERBYN?**

Cydnabyddir bod eich cais wedi cael ei dderbyn o fewn deg diwrnod gwaith.

Gwneir penderfyniadau ynghylch ceisiadau ar sail y wybodaeth a roddir yn y ffurflen gais, y dystiolaeth gysylltiedig a gwybodaeth o wiriadau a gynhelir ar ffynonellau data busnes arall. Os rhoddir data anghyflawn neu anghywir **ni** fyddwn yn prosesu’r ffurflen a gwrthodir y cais.

Ein nod yw prosesu ceisiadau grant o fewn 30 diwrnod i’w derbyn.

**Os yw eich cais yn cael ei gymeradwyo** byddwch yn derbyn llythyr cynnig grant drwy e-bost yn eich hysbysu y bydd y grant yn cael ei ddyfarnu. Bydd y cynnig grant yn para am 14 diwrnod – os na dderbynnir y grant o fewn y cyfnod hwn bydd y cynnig yn cael ei dynnu’n ôl.

Bydd 100% o’r grant yn cael ei dalu ymlaen llaw.

Rhaid i ymgeiswyr dderbyn y cynnig drwy e-bost cyn y gellir gwneud y taliad.

**Os nad yw eich cais yn llwyddiannus**, byddwch yn derbyn e-bost yn amlinellu’r rheswm/rhesymau dros wrthod eich cais. Nid oes proses apelio.

**GRANT I FUSNESAU NEWYDD – AD-DALU’R GRANT**

Dylai ymgeiswyr nodi ei bod yn bosibl y bydd yr Awdurdod Lleol yn gofyn i’r grant gael ei ad-dalu’n llawn neu’n rhannol os yw tystiolaeth yn dod i’r amlwg i ddangos nad oedd yr ymgeisydd yn gymwys ar gyfer y Grant i Fusnesau Newydd.